Nos P[etrus] archidiaconus, magister N[icholaus] officialis, et magister P[etrus] archipresbiter Eduensis, G[uillermus] Patruz decanus Sedelocensis, magistri J[ohannes] Flavigniacensis et Philippus de Luzi archipresbiteri, notum facimus presentibus et futuris quod anno Domini Mº CCº septuagesimo IIº, die lune post festum beati Martini hyemalis, reverendus in Christo pater dominus G[irardus] Dei gratia episcopus Eduensis, apud Flavigneium, in domo sua episcopali, dixit viro religioso domino G[uillermo] abbati Flavigniacensi, ibidem presente et vocato ab ipso domino episcopo, in hunc modum: domine abbas, vos estis homo noster de villa Flavigniacensi, de hiis que ibidem habetis et de pertinentiis ejus jurabili et reddibili nobis: vos reddidistis nobis ad requisitionem et voluntatem nostram claves ville et abbacie Flavigniacensi et fortaliciorum eorum, faciendo in hoc debitum vestrum et quod facere debetis. Respondente ad hoc abbate: domine, verum est, et semper de hoc faciemus vobis quod facere debemus. Nos, dixit prefatus dominus episcopus, tenemus dictas claves quoniam nobis placuit, nos dictas claves, quas nobis tradidistis, vobis tradimus tanquam bono homini, ut eas custodiatis vel fideliter tanquam bonus probus homo; et tenens idem dominus episcopus in manu sua dictas claves, tradidit eas ibidem dicto abbati, qui recipiens eas de manu ipsius domini episcopi, dixit: domine, nos custodiemus eas bene et fideliter, Deo dante, et vos facitis bene et elemosinam tradendo eas nobis. Supradictis autem presentes fuerunt nos predicti archidiaconus, officialis, decanus, et archipresbiteri ac plures monachi Flavigniacenses, dominus G. de Tornodoro, dominus S. curatus de Plainbein, presbiteri, dominus S[imon] curatus Belle Ville, etc. (sic). Datum anno et die predictis.